《洗心亭睡起偶题》
宋代·蒋静

黄粱未熟酒犹醲，一梦南柯事已空。水绿山青无限好，今来古往不知穷。

龙吟竹笛秋江面，雪糁芦花夜月中。清景阿谁偏占得，白头波上钓鱼翁。

作者简介：宋常州宜兴人，字叔明。神宗元丰二年进士。调安仁令，俗好巫，静论巫罪，毁淫祠神像三百躯。徽宗初，上言多诋元祐间事。迁国子司业，进祭酒，为中书舍人。以显谟阁待制知寿州，徙江宁府、睦州，奉祠。后起知洪州，复告归，加直学士。卒年七十一。